

# Илдар Халиков “Шнейдер электрик” компаниясе делегациясе белән очрашты

*05.03.2014*


Татарстан Премьер-министры Илдар Халиков бүген Invest in Tatarstan форумы кысаларында “Шнейдер электрик” компаниясе делегациясе белән очрашты.

Илдар Халиков кунакларны сәламләп, форумда катнашулары өчен рәхмәт белдерде.


ТР Хөкүмәте башлыгы республиканың “Шнейдер электрик” компаниясе белән партнерлык мөнәсәбәтләренең сыйфатын югары бәяләде һәм алга таба да хезмәттәшлек дәвам итәр, дигән ышаныч белдерде.


Үз чиратында “Шнейдер электрик” компаниясенең Россия һәм БДБ илләре буенча президенты Жан-Луи Стази хәбәр иткәнчә, компания өчен Россия базары күләм буенча дүртенче, Европада Франциядән кала икенче булып тора. Күптән түгел компания Самара һәм Екатеринбургта энергетика предприятиеләрен булдырган.


Татарстанда компания “Татэнерго”ның стратегик партнеры булып тора, һәм хәзер “Татнефть” белән хезмәттәшлеген шул дәрәҗәгә күтәрергә тели. Стази фикеренчә, компаниянең “акыллы” энергетика системаларын Иннополис һәм “Смарт Сити Казан” проектларында кулланырга мөмкин булыр иде.


Илдар Халиков очрашуны йомгаклап, компания белән республиканың хезмәттәшлеге дәвам итәчәген канәгатьләнү белән белдерде. Шулай ук республика “Шнейдер электрик” компаниясенең энергияне саклау буенча тәкъдимен карарга әзер, дип хәбәр итте ул.



* ТР Президенты матбугат хезмәте. Михаил Миронов. *
Илдар Халиков “Шнейдер электрик” компаниясе делегациясе белән очрашты